Dôvodová správa

A. Všeobecná časť

Návrh zákona, ktorým sa mení a dopĺňa zákon č.  154/2001  Z.z. o prokurátoroch a právnych čakateľoch prokuratúry v znení neskorších predpisov,  predkladá na ústavné prerokovanie generálny prokurátor Slovenskej republiky ako  iniciatívny materiál v súlade s ustanovením §  12 ods. 2 zákona č. 153/2001 Z.z. o prokuratúre. 
 
Účelom navrhovanej právnej úpravy je: 
- reagovať na zavedenie meny euro v Slovenskej republike,  
- ustanoviť,  aby  prokurátor vojenskej  prokuratúry na hlavnom pojednávaní  a   verejnom  zasadnutí súdu v trestnom konaní vystupoval nie vo vojenskej rovnošate, ale v talári, 
- ustanoviť rovnako ako sudcom aj prokurátorom právo na odchodné v prípade, ak prokurátorovi  vznikne nárok na predčasný starobný dôchodok, 
- odstrániť zrejmý rozpor v platnom zákone medzi ustanoveniami § 134 a § 144 vo vzťahu k prokurátorom vojenských prokuratúr zavedený jeho novelou – čl. III  zákona č. 586/2004 Z.z., ktorým sa mení a dopĺňa zákon č. 385/2000 Z.z. o sudcoch a prísediacich a o zmene a doplnení niektorých zákonov v znení neskorších predpisov. 
	 
Navrhovaná právna úprava je v súlade s Ústavou Slovenskej republiky, ostatnými zákonmi a medzinárodnými zmluvami a dohodami, ktorými  je Slovenská republika viazaná.  
 
Predkladaný návrh zákona nepredpokladá zvýšenie nárokov na finančné prostriedky zo štátneho rozpočtu, ani zvýšené nároky na pracovné sily a organizačné zabezpečenie, nebude mať dopad na zamestnanosť, ani vplyv na podnikateľské prostredie.